Keywords

Summary



Keywords

1. Promet – Železniški promet – Direktiva 2001/14 – Dodeljevanje železniških infrastrukturnih zmogljivosti in naložitev uporabnin – Naložitev uporabnin za uporabo železniške infrastrukture – Obveznosti držav članic – Obseg – Določitev uporabnine za uporabo železniške infrastrukture – Izključitev – Pristojnost upravljavca infrastrukture

(Direktiva Evropskega parlamenta in Sveta 2001/14, člen 4(1))

2. Države članice – Obveznosti – Izvajanje direktiv – Neizpolnitev obveznosti – Utemeljitev na podlagi nacionalne ureditve – Nedopustnost

(člen 258 PDEU)

3. Promet – Železniški promet – Direktiva 2001/14 – Dodeljevanje železniških infrastrukturnih zmogljivosti in naložitev uporabnin – Naložitev uporabnin za uporabo železniške infrastrukture – Obveznosti držav članic – Vzpostavitev sistema za izboljšanje učinkovitosti – Obseg

(Direktiva Evropskega parlamenta in Sveta 2001/14, člen 11(1))

4. Promet – Železniški promet – Direktiva 2001/14 – Dodeljevanje železniških infrastrukturnih zmogljivosti in naložitev uporabnin – Infrastrukturne zmogljivosti – Obveznosti držav članic – Določitev posebnih pravil za dodeljevanje – Obseg

(Direktiva Evropskega parlamenta in Sveta 2001/14, člen 14(1))

5. Promet – Železniški promet – Direktiva 2001/14 – Dodeljevanje železniških infrastrukturnih zmogljivosti in naložitev uporabnin – Infrastrukturne zmogljivosti – Obveznosti držav članic – Zagotovitev pravičnega in nediskriminatornega dostopa železniških prevoznikov do železniškega omrežja

(Direktiva Evropskega parlamenta in Sveta 2001/14, enajsta uvodna izjava in členi 13(2), prvi in drugi pododstavek, 14(1) in 17)

Summary

1. V skladu s členom 4(1) Direktive 2001/14 o dodeljevanju železniških infrastrukturnih zmogljivosti in naložitvi uporabnin za uporabo železniške infrastrukture morajo države članice vzpostaviti okvir za zaračunavanje uporabnin, lahko pa tudi določijo posebna pravila za zaračunavanje uporabnin ob upoštevanju neodvisnosti upravljanja upravljavca infrastrukture. V skladu s to določbo mora zadnjenavedeni obračunati uporabnino za uporabo infrastrukture in jo pobrati.

V zvezi s tem mora imeti upravljavec infrastrukture, da bi bil zagotovljen cilj njegove neodvisnosti pri upravljanju, v okviru zaračunavanja, ki ga določijo države članice, določeno polje proste presoje glede določitve višine uporabnine, tako da mu je omogočeno, da to uporablja kot instrument upravljanja.

(Glej točki 39 in 49.)

2. Glej besedilo odločbe.

(Glej točko 51.)

3. Iz člena 11(1) Direktive 2001/14 o dodeljevanju železniških infrastrukturnih zmogljivosti in naložitvi uporabnin za uporabo železniške infrastrukture izhaja po eni strani, da morajo države članice v ureditve zaračunavanja infrastrukture vključiti načrt izvedbe, katerega namen je spodbujati prevoznike v železniškem prometu in upravljavca infrastrukture k izboljšanju kakovosti izvedbe železniškega omrežja. Po drugi strani države članice glede vrste spodbujevalnih ukrepov, ki jih lahko sprejmejo, ohranijo svobodno izbiro glede konkretnih ukrepov, ki so del tega načrta, če ti sestavljajo skladno in pregledno celoto, ki jo je mogoče opredeliti kot „načrt izvedbe“.

V zvezi s tem zgolj možnost uvedbe načrta izvedbe, ki je določena v nacionalnem predpisu države članice, ne zadošča za izvedbo člena 11 Direktive 2001/14. Na podlagi tega člena se namreč zahteva, da države članice dejansko vzpostavijo načrt izvedbe v ureditvi zaračunavanja.

(Glej točki 64 in 66.)

4. Posebnih pravil za dodeljevanje zmogljivosti, določenih v členu 14(1) Direktive 2001/14 o dodeljevanju železniških infrastrukturnih zmogljivosti in naložitvi uporabnin za uporabo železniške infrastrukture, ni mogoče razlagati tako, da je z njimi organu države članice, pristojnemu za nadzor nad železniškim trgom, podeljena diskrecijska pravica pri dodeljevanju infrastrukturnih zmogljivosti.

Zato že sam obstoj možnosti, določene v nacionalnem predpisu, da ta nadzorni organ določi, če je to potrebno, prioritete za dodeljevanje za različne vrste storitev za vsako progo, če se prošnje za isto vlakovno pot prekrivajo ali je bilo omrežje razglašeno za preobremenjeno, pomeni pravno negotovost za prevoznike in zanjo ni mogoče šteti, da izpolnjuje zahtevo, določeno v členu 14(1) navedene direktive, v skladu s katero morajo države članice izdelati posebna pravila za dodeljevanje zmogljivosti.

(Glej točke 87, 89 in 90.)

5. Glede na enega od ciljev Direktive 2001/14 o dodeljevanju železniških infrastrukturnih zmogljivosti in naložitvi uporabnin za uporabo železniške infrastrukture, ki je zagotoviti pravičen in nediskriminatoren dostop železniških prevoznikov do železniškega omrežja, je namen prepovedi uporabe infrastrukturnih zmogljivosti za obdobje, ki je daljše od ene sezone operativnega voznega reda, ki je določena v členu 13(2), prvi pododstavek, te direktive, preprečiti položaj, v katerem bi prevoznik pridobil pravico do uporabe vlakovne poti za nedoločeno obdobje. Drugi pododstavek tega odstavka pa določa izjemo od te prepovedi, če sta upravljavec železniške infrastrukture in železniški prevoznik sklenila okvirno pogodbo v skladu s členom 17 te direktive.

V zvezi s tem je predpis države članice, ki določa, da se kot merilo za dodeljevanje železniških infrastrukturnih zmogljivosti upošteva dejanska uporaba omrežja, če se prošnje za isto vlakovno pot prekrivajo ali če je omrežje preobremenjeno, v nasprotju s členom 13(2) Direktive 2001/14, ker upoštevanje dejanske uporabe omrežja ni pogojeno s sklenitvijo okvirne pogodbe.

Poleg tega je tako merilo za dodeljevanje diskriminatorno, ker vodi v ohranitev prednosti običajnih uporabnikov in zavrnitev dostopa do najprivlačnejših vlakovnih poti novim uporabnikom. Ta država članica ne more upravičiti to diskriminatornost s sklicevanjem na uresničevanje cilja zagotovitve učinkovitejše uporabe infrastrukture, ker Direktiva 2001/14 vsebuje posebne določbe za spodbujanje učinkovite uporabe infrastrukturnih zmogljivosti, ob tem pa zagotavlja pravičen in nediskriminatoren dostop do železniškega omrežja.

(Glej točke 92, 93, 95, 96 in 98.)